
REFERAT
privind aprobarea Strategiei culturale a municipiului Timisoara pentru perioada 2014-2024
Strategia culturală a municipiului Timişoara pentru perioada 2014-2024 reprezintă un document de politică publică care va fundamenta şi va ghida activitatea Primăriei Municipiului Timişoara  în domeniul culturii pentru următorii 10 ani. Documentul a fost formulat în cadrul unui proces vast de consultare şi planificare participativă, ghidat de o viziune transversală asupra culturii şi de o abordare sustenabilă, plecând de la potenţialul, nevoile şi capacitatea operatorilor culturali din Timişoara. Cultura este abordată în strategie ca formă de expresie a creativităţii, dar şi ca important factor de creştere a capitalului social, economic şi democratic al Timişoarei.
Elaborarea strategiei culturale a Municipiului Timişoara 2014-2024 reprezintă încă o dovadă că la Timişoara cultura este o prioritate de dezvoltare pentru administraţia publică locală. Investiţiile publice de la bugetul local pentru realizarea de proiecte culturale s-au triplat în ultimii 3 ani (Calcule pe baza datelor oficiale ale Primăriei municipiului Timişoara. Fondurile pentru proiecte culturale corespunzătoare Agendei Casei de Cultură şi Agendei culturale a Primăriei municipiului Timişoara: 2.649.911 lei (2011), 2.633.012 lei (2012), 4.918.113 lei (2013) şi 7.982.670 lei (2014) iar oraşul se mobilizează financiar, cultural şi uman pentru construcţia unei candidaturi competitive la titlul de Capitală Europeană a Culturii în 2021 şi pentru a beneficia de impactul economic, social şi educaţional asociat unei vitalităţi culturale ridicate. 
Prin strategia culturală, Primăria Municipiului Timişoara se raportează la fenomenul cultural local, conectat la importanţa oraşului pentru judeţ şi pentru regiunea de Vest, pentru restul ţării ca unul dintre cei 8 poli de creştere ai României şi în corespondenţă cu spaţiul euroregional şi cu potenţialul de colaborare şi prezenţă la nivel internaţional. Strategia culturală vine în întâmpinarea nevoilor oraşului de dezvoltare prin cultură, susţine candidatura sa la titlul de Capitală Europeană a Culturii în 2021 şi sprijină eforturile comune ale artiştilor, ale operatorilor culturali şi ale administraţiei publice de a aduce cultura de calitate în viaţa oamenilor.
Miza strategiei culturale a municipiului Timişoara pentru perioada 2014-2024 o reprezintă dezvoltarea pe termen lung a oraşului prin cultură şi a sectorului cultural în sine, în cooperare cu alte oraşe din ţară, din regiune şi din străinătate. Măsurile cuprinse în strategie vor stimula dezvoltarea culturală a oraşului pentru următorii zece ani, integrând momentul 2021, când Timişoara ar putea dezvolta programul dedicat titlului de Capitală Europeană a Culturii. Sprijinind candidatura oraşului, strategia acţionează ca viziune şi planificare integratoare, înainte şi după momentul 2021. 
Strategia culturală a municipiului Timişoara pentru perioada 2014-2024 a fost realizată în cadrul contractului „Dezvoltarea strategiei culturale pentru Timişoara, organizarea a 3 dezbateri pe tema Capitală Culturală Europeană” , parte a proiectului „Poli culturali” - Politica culturală, instrument de dezvoltare comunitară şi regională (cod MIS 1393), în care Municipiul Timişoara este partener 2, alături de Institutul Intercultural Timişoara, partener lider, Primaria Pancevo, Primaria Zrenjanin şi Parlamentul Civic Varset.
Proiectul este finanţat de Uniunea Europeană prin Programul IPA de Cooperare Transfrontalieră România - Republica Serbia, Axa prioritară 3 -  Promovarea schimburilor între comunităţi, Măsura 2 – Îmbunătăţirea guvernării locale cu privire la furnizarea de servicii locale către comunităţile din zona de graniţă.

P R O P U N E M :
Aprobarea emiterii unei hotărâri de Consiliu Local prin care să se aprobe Strategia culturală a municipiului Timisoara pentru perioada 2014-2024, conform Anexei care va face parte integrantă din hotărâre.

